Milima ya Ghat ya Magharibi ni eneo la milima inayoenea katika urefu wa km 1,600 sambamba na pwani ya magharibi ya Bara Hindi, kupitia majimbo ya Kerala, Tamil Nadu, Karnataka, Goa, Maharashtra na Gujarat. Ni eneo lililoandikishwa na UNESCO kama Urithi wa Dunia likiwa kati ya vitovu vya bioanwai. Kuna idadi kubwa ya spishi za wanyama na mimea ambayo inapatikana nchini Uhindi pekee. Jina la "ghat" katika lugha za Kihindi linamaanisha "safu ya milima". Safu hiyo ina athira kubwa kwa hali ya hewa na mwendo wa masika ya monsuni (pepo za msimu katika Bahari Hindi) yanayoonyesha kwa wingi kwenye mitelemko ya magharibi ya Ghat ilhali kiasi kinachofika upande wa mashariki ni kidogo. Masafa ya milima ya Ghat huanzia kaskazini kuelekea kusini kando ya magharibi na kuacha tambarare nyembamba kwenye pwani ya magharibi. Maeneo mengi ndani ya Ghat yametengwa kama hifadhi ya taifa au misitu inayohifadhiwa. Masafa huanza karibu na mji wa Songadh wa Gujarat, na kuishia karibu na ncha ya kusini ya Uhindi. Eneo la milima hii lina jumla ya kilomita za mraba 160,000 na kuwa eneo la kukusanya maji kwa mito inayomwagilia asilimia 40 za Uhindi.